钦定古今图书集成/明伦汇编/氏族典/第549卷 > 《廖用贤尚友录》 > 叶清臣
## 钦定古今图书集成/明伦汇编/氏族典/第549卷 > 《廖用贤尚友录》 > 叶清臣

按《宋史叶清臣传》：“清臣字道卿，苏州长洲人。父参，终
光禄卿。清臣幼敏异，好学，善属文，天圣二年举进士，
知举刘均奇所对策，擢第二。宋进士以策擢高第，自
清臣始。授太常寺奉礼郎，佥书苏州观察判官事，还
为光禄寺丞，集贤校理，通判太平州，知秀州，入判三
司户部勾院，改盐铁判官，累迁太常丞，同修起居注”，
进直史馆。请外，为两浙转运副使，擢为起居舍人、龙
图阁学士、权三司使公事。清臣与宋庠、郑戬雅相善，
为吕夷简所恶，出知江宁府。逾年，入翰林为学士，知
通进银台司，勾当三班院。丁父忧，言者以清臣为知
兵，请起守边。及服除，宰相陈执中素不悦之，除翰林
侍读学士、知邠州，改澶州，进尚书户部郎中、知青州，
徙知永兴军，复以为翰林学士、权三司使。时清臣以
河北之兵食，自汴漕米繇河阴输北道者七十馀万，
又请发大名库钱以佐边籴。而安抚使贾昌朝格诏
不从。清臣固争，具疏其“跋扈不臣。”宰相方欲两中之乃徙昌朝郑州，罢清臣为侍读学士、知河阳，卒。清臣
天资爽迈，遇事敢行，奏对无所屈。有《文集》一百六十
卷。子均，为集贤校理。